《答清江钱大尹问閤皂山中景》
宋代·陈孟阳

形如閤皂对清江，吴汉神仙古道场。玉像灵多民受赐，天书岁道墨犹香。

绛霞密锁灵仙馆，碧雾轻笼正一堂。苍藓斓斑双鲤石，寒泉澄湛九龙塘。

著衣台上三冬暖，鸣水亭前六月凉。捣药鸟声喧夜榻，升天马迹印西冈。

葛憩源深生异草，凌云峰峻染瑶光。丹井虽存人杳漠，松巢空见鹤飞翔。

屏妆水墨誇陶弼，门断尘埃忆孟昌。风来松桧笙箫地，春入园林锦绣乡。

个中自少红尘到，闲里惟知白昼长。景物敢吟成实录，愿凭贤宰一称扬。

作者简介：陈孟阳，閤皂山道士（《閤皂山志》卷下）。